ข้อมูลสรุป (Executive Summary)

เมื่อวันที่ 9 กันยายน 2542 คุณตัน ภาสกรนที
ได้เริ่มเปิดให้บริการร้านอาหารบุฟเฟ่ต์ญี่ปุ่นตลอดทั้งวันแห่งแรกในประเทศไทย ที่สุขุมวิท 55
ภายใต้ชื่อ “โออิชิ” ต่อมาในปี 2543 จึงได้จัดตั้ง บริษัท โออิชิ กรุ๊ป จำกัด (มหาชน)
(“บริษัทฯ”) เดิมชื่อ บริษัท โออิชิ เรสเตอร์รอง จำกัด ด้วยทุนจดทะเบียนเริ่มแรก 10 ล้านบาท
เพื่อประกอบธุรกิจร้านอาหารญี่ปุ่น และในปี 2545บริษัทฯ
มีการปรับโครงสร้างการดำเนินงานเพื่อดำเนินธุรกิจร้านอาหารญี่ปุ่นหลายรูปแบบ
รวมทั้งร้านเบเกอรี่เพื่อสุขภาพ ส่งผลให้บริษัทฯ มีทุนจดทะเบียนและชำระแล้วเป็น 300 ล้านบาท
และมีบริษัทย่อยจำนวน 2 บริษัท คือ บริษัท โออิชิ ราเมน จำกัด
ประกอบธุรกิจร้านอาหารประเภทบะหมี่ญี่ปุ่น และบริษัท โออิชิ เทรดดิ้ง จำกัด
ประกอบธุรกิจเป็นผู้ผลิตและจำหน่ายชาเขียว ภายใต้ชื่อ “โออิชิ กรีนที”
และทำหน้าที่เป็นครัวกลางให้กับร้านอาหารของกลุ่มบริษัทฯ

ในปัจจุบัน กลุ่มบริษัทฯ มีการประกอบธุรกิจหลัก 2 ประเภท ได้แก่ 1)
ร้านอาหารญี่ปุ่นและร้านเบเกอรี่ แบ่งออกเป็น ร้านอาหารญี่ปุ่นประเภทบุฟเฟต์ ภายใต้ชื่อ “โออิชิ
บุฟเฟต์” “โออิชิ เอ็กเพรส” “ชาบูชิ” และ "โออิชิ แกรนด์" ร้านอาหารประเภทตามสั่ง
ภายใต้ชื่อ “โออิชิ ราเมน” “โออิชิ ซูชิบาร์” “ล็อก โฮม” “โอเค สุกี้” ร้านเบเกอรี่เพื่อสุขภาพ
ภายใต้ชื่อ “IN&OUT the Bakery Cafe” และ “Char for Tea” รวมถึง
บริการจัดเลี้ยงนอกสถานที่และจัดส่งถึงบ้าน และธุรกิจแฟรนไชส์ร้านอาหารญี่ปุ่น ซึ่ง ณ วันที่ 31
ธันวาคม 2549 บริษัทฯ มีสาขาร้านอาหารรวมทั้งสิ้น 84 สาขา ทั่วกรุงเทพฯ และต่างจังหวัด
ได้แก่ เชียงใหม่ พัทยา ชลบุรี จำนวนรวม 80 สาขาเปิดดำเนินการโดยบริษัท โออิชิ และอีก 4
สาขาในจังหวัดภูเก็ต เปิดเป็นธุรกิจแฟรนไชส์ 2) ธุรกิจเครื่องดื่ม ได้แก่ เครื่องดื่มชาเขียว
ภายใต้ชื่อ “โออิชิ กรีนที” และเครื่องดื่มน้ำผลไม้ผสมอะมิโน ภายใต้ชื่อ “อะมิโน โอเค”
และเครื่องดื่มน้ำส้ม ภายใต้ชื่อ “เซกิ ซุปเปอร์ ออเร้นจ์”

บริษัทฯ ได้เริ่มดำเนินธุรกิจเป็นผู้จำหน่ายเครื่องดื่มชาเขียวพร้อมดื่ม ตั้งแต่ปี 2545
โดยว่าจ้างผู้ผลิตภายนอกผลิตเครื่องดื่มดังกล่าวขนาด 350 มิลลิลิตร ต่อมาในไตรมาสสุดท้ายของปี
2546 บริษัทฯ ได้เล็งเห็นถึงศักยภาพในการเติบโตของตลาดเครื่องดื่มชาเขียวพร้อมดื่ม
จึงได้เริ่มดำเนินการเป็นผู้ผลิตและจำหน่ายเครื่องดื่มชาเขียว

ปี 2548 บริษัทฯ ได้ลงทุน 52
ล้านบาทเพื่อติดตั้งระบบมาตรฐานความปลอดภัยในการผลิตเครื่องดื่มที่ทันสมัยที่สุดที่ผู้บริโภคจะมั่นใจได้ถึงมาตรฐานความปลอดภัย
ที่บริษัทฯ ตั้งใจมอบให้ ต่อด้วยความสำเร็จอย่างเกินความคาดหมายของ “รวยฟ้าผ่า”
ที่ผลักดันให้ส่วนแบ่งทางการตลาดของโออิชิ กรีนทีพุ่งขึ้นถึง 60.9% ในเดือนสิงหาคม 2548

ปลายปี 2548 บริษัทฯ ได้รับการรับรอง ISO 9001:2000
ที่เป็นโครงการพัฒนาประสิทธิภาพการผลิตต่อเนื่องจากการได้รับการรับรองมาตรฐาน GMP
ซึ่งการได้รับการรับรอง ISO 9001:2000
หมายถึงเครื่องหมายแห่งมาตรฐานสากลเรื่องระบบจัดการอย่างมีประสิทธิภาพของโรงงานผลิตที่นิคมอุตสาหกรรมนวนคร
หน่วยงานที่เป็นหัวใจหลักของธุรกิจของเรา
ประกอบกับความร่วมมือด้านการจัดจำหน่ายในประเทศของทั้งบริษัท เสริมสุข จำกัด (มหาชน)
และบริษัท ดีทแฮล์ม จำกัด ที่จะเสริมความแข็งแกร่งด้านระบบการจัดจำหน่ายโออิชิ
กรีนทีให้เข้าถึงผู้บริโภคทั่วทุกพื้นที่ของประเทศไทย

ปี 2549 บริษัทฯ ได้รับกำลังเสริมจากกลุ่มบริษัท นครชื่น จำกัด และ Bengena International
Ltd.
ซึ่งทั้งสองบริษัทต่างมีเครือข่ายด้านธุรกิจอาหารและเครื่องดื่มอย่างเข้มแข็งทั้งในประเทศและต่างประเทศ
และปีนี้บริษัทฯ ได้เปิดดำเนินการผลิตชาเขียว ณ โรงงานแห่งที่ 2
ที่นิคมอุตสาหกรรมอมตะนครในเดือนมิถุนายน ซึ่งทำให้บริษัทฯ มีกำลังการผลิตแบบขวดรวมเป็น 45
ล้านขวดต่อเดือน และแบบกล่อง 21 ล้านกล่องต่อเดือน
เพื่อรองรับปริมาณความต้องการบริโภคชาเขียวและเครื่องดื่มแนวใหม่อื่นๆ
ที่จะเกิดขึ้นมาอย่างต่อเนื่องอีกด้วย และจากการพัฒนาการผลิตอย่างต่อเนื่อง ต้นปี 2550 บริษัทฯจึง
ได้รับการรับรองมาตรฐาน HACCP อีกมาตรฐานหนึ่ง

ผลประกอบการของบริษัทและบริษัทย่อยในปี 2549 มีรายได้จากการขายเท่ากับ 3,969 ล้านบาท
และมีกำไรสุทธิ 187 ล้านบาท

ปัจจุบัน บริษัทฯ มีทุนจดทะเบียนซึ่งชำระแล้วทั้งสิ้น 375 ล้านบาท แบ่งออกเป็นหุ้นสามัญจำนวน
187.5 ล้านหุ้น มูลค่าที่ตราไว้หุ้นละ 2 บาท